Document ID: 32011D0379

DEĊIŻJONI TA’ IMPLIMENTAZZJONI TAL-KUMMISSJONI
tas-27 ta’ Ġunju 2011
dwar il-pagamenti ta’ kull xahar mill-FAEG għan-nefqa magħmula mill-aġenziji tal-pagamenti tal-Istati Membri għal Mejju 2011
(notifikata bid-dokument numru C(2011) 4497)
(2011/379/UE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament tal-Kunsill (KE) Nru 1290/2005 tal-21 ta’ Ġunju 2005 dwar il-finanzjament tal-Politika Agrikola Komuni (1), u b’mod partikolari l-Artikoli 15(2) u 16 tiegħu,
Wara li kkunsidrat ir-Regolament tal-Kummissjoni (KE) Nru 883/2006 tal-21 ta’ Ġunju 2006 li jistipula l-modalitajiet ta’ implimentazzjoni [regoli dettaljati għall-applikazzjoni] tar-Regolament tal-Kunsill (KE) Nru 1290/2005, rigward iż-żamma tal-kotba tal-aġenziji tal-ħlas [tal-pagamenti], id-dikjarazzjonijiet tal-ispejjeż [tan-nefqa] u tad-dħul u l-kundizzjonijiet ta’ ħlas lura tal-ispejjeż [għar-rimborż tan-nefqa] fil-qafas tal-EAGF [l-FAEG] u tal-EAFRD [l-FAEŻR] (2), u b’mod partikolari l-Artikolu 9 tiegħu,
Wara li kkonsultat mal-Kumitat dwar il-Fondi Agrikoli,
Billi:
(1)
Skont l-Artikoli 14(1) u 15(2) tar-Regolament (KE) Nru 1290/2005, il-Kummissjoni tiddeċiedi dwar il-pagamenti ta’ kull xahar li għandhom jitħallsu lill-Istati Membri biex jagħmlu tajjeb għan-nefqa magħmula mill-aġenziji tal-pagamenti akkreditati matul perjodu ta’ referenza fil-qafas tal-Fond Agrikolu Ewropew ta’ Garanzija (l-FAEG), u tqiegħed ir-riżorsi finanzjarji meħtieġa għad-dispożizzjoni tagħhom. Din id-deċiżjoni tittieħed abbażi tal-informazzjoni li l-Istati Membri jibagħtu lill-Kummissjoni skont l-Artikolu 8(1) tar-Regolament (KE) Nru 1290/2005 u l-Artikolu 4 tar-Regolament (KE) Nru 883/2006.
(2)
Skont l-Artikolu 17(1) u (2) tar-Regolament (KE) Nru 1290/2005, il-Kummissjoni tista’, mingħajr ħsara għad-deċiżjonijiet imsemmija fl-Artikoli 30 u 31 tal-istess Regolament marbutin mal-approvazzjoni tal-kontijiet, tnaqqas jew tissospendi b’mod temporanju l-pagamenti ta’ kull xahar lill-Istati Membri meta hija ma tkunx f’qagħda li tistabbilixxi, skont id-dikjarazzjonijiet tan-nefqa jew l-informazzjoni pprovduta minnhom, li l-allokazzjoni tal-fondi hija skont ir-regoli Komunitarji applikabbli. Qabel ma tagħmel dan, il-Kummissjoni għandha tkun tat l-opportunità lill-Istati Membri kkonċernati biex iressqu l-kummenti tagħhom.
(3)
Il-Kummissjoni għandha tiżgura li l-Istati Membri jkunu konformi mal-kundizzjonijiet u mal-iskadenzi stipulati fil-leġiżlazzjoni Komunitarja għall-ħlas tal-għajnuna jew tal-primjums lill-benefiċjarji, biex b’hekk tiġi żgurata l-korrettezza tat-tali nefqa. Skont l-Artikolu 16 tar-Regolament (KE) Nru 1290/2005, kwalunkwe pagament li jsir wara l-iskadenzi stipulati mil-leġiżlazzjoni Komunitarja jeħtieġ li jitqies bħala ineliġibbli. Meta tagħmel dan, il-Kummissjoni għandha tnaqqas l-ammont tal-pagamenti ta’ kull xahar imħallsa lill-Istati Membri u taġġusta l-impatt finanzjarju tat-tnaqqis fi proporzjon mad-dewmien fil-pagament billi tapplika r-rati differenti pprovduti fl-Artikolu 9(1) u (2) tar-Regolament (KE) Nru 883/2006. Madankollu, skont l-Artikolu 9(3) tal-istess Regolament, il-Kummissjoni għandha tapplika rati ta’ tnaqqis aktar baxxi jew l-ebda rata ta’ tnaqqis f’każ li, għal ċerti miżuri, jkun hemm kundizzjonijiet eċċezzjonali ta’ ġestjoni, jew jekk l-Istati Membri jipprovdu raġunijiet iġġustifikati.
(4)
Il-Kummissjoni nnutat li parti min-nefqa li saret sal-31 ta’ Marzu 2011 mill-Belġju, il-Ġermanja, l-Irlanda, il-Greċja, Spanja, Franza, l-Italja, il-Pajjiżi l-Baxxi, il-Portugall, ir-Rumanija, is-Slovakkja u r-Renju Unit saret wara l-limiti statutarji taż-żmien.
(5)
Il-Kummissjoni tqis li kien hemm problemi partikolari ta’ ġestjoni fil-każ ta’ ċerti miżuri jew li ngħataw ġustifikazzjonijiet validi mill-Belġju, il-Ġermanja, Franza, il-Pajjiżi l-Baxxi u r-Renju Unit u li, għalhekk, f’dawk il-każijiet huwa xieraq li jiġi applikat tnaqqis b’rati aktar baxxi jew li ma jiġi applikat l-ebda tnaqqis kif speċifikat hawn taħt.
(6)
Il-pagamenti li ġejjin li saru wara l-iskadenzi statutarji għandhom jitnaqqsu mill-pagamenti ta’ kull xahar li għandhom jitħallsu lill-Istati Membri kkonċernati: EUR 13 215,75 għall-Irlanda, EUR 1 599 146,78 għall-Greċja, EUR 1 678 840,21 għal Spanja, EUR 6 820 961,97 għal Franza, EUR 1 238 597,55 għall-Italja, EUR 1 840 302,79 għall-Portugall, EUR 82 816,73 għar-Rumanija, EUR 346 334,22 għas-Slovakkja u EUR 156 316,53 għar-Renju Unit.
(7)
L-Istati Membri kkonċernati ġew infurmati bit-tnaqqis propost. Ġew mitluba jipprovdu informazzjoni u jippreżentaw il-kummenti tagħhom dwar dan. It-tnaqqis ġie kkalkulat fid-dawl tal-informazzjoni li nbagħtet lill-Kummissjoni,
ADOTTAT DIN ID-DEĊIŻJONI:
Artikolu 1
Il-pagamenti ta’ kull xahar maħsuba biex ikopru n-nefqa magħmula mill-aġenziji tal-pagamenti tal-Istati Membri, fil-qafas tal-FAEG, għal Mejju 2011, b’dan huma stabbiliti skont it-tabella li tinsab fl-Anness mogħti hawn taħt.
Din id-Deċiżjoni hija mingħajr preġudizzju għal deċiżjonijiet ulterjuri li l-Kummissjoni tista’ tieħu fil-qafas tal-approvazzjoni tal-kontijiet u tal-proċeduri tal-approvazzjoni tal-konformità u tal-proċeduri previsti fl-Artikoli 17 u 17a tar-Regolament (KE) Nru 1290/2005.
Artikolu 2
Din id-Deċiżjoni hija indirizzata lill-Istati Membri.
Magħmul fi Brussell, is-27 ta’ Ġunju 2011.

Labels: 18
15
19